Sophie Løhde (V), 2024-05-03:
Jeg står ikke lige heroppe i dag med en fuld oversigt over, hvad de enkelte EU-medlemslande har taget af specifikke initiativer, herunder i forhold til om der så at sige har været finansiering også fra nationalt hold.
Men jeg kan da, for så vidt angår eksempelvis undtagelsen af parallelimportører, som nu også har været fremhævet flere gange i debatten her, sige, at det jo bl.a. er noget af det, man har gjort i eksempelvis Holland, og det er jo også af noget af det, vi dermed også har skelet til i forbindelse med den endelige udformning af lovforslaget, hvor man i hvert fald også må sige, at vi har foretaget en række justeringer, som viser, at vi også har lyttet til de høringssvar, som er indkommet.
Tusind tak.
Tak til ordførerne for bemærkningerne.
Lovforslaget er, som flere har været inde på, en udmøntning af den aftale, som regeringen indgik i november måned med SF, Danmarksdemokraterne, Konservative og Alternativet, om en forebyggelsesplan mod tobak, nikotin og alkohol.
Med den sidste bemærkning fra ordføreren er det jo positivt, at der også er partier, der forlod forhandlingerne, og som nu alligevel i hvert fald gerne vil stemme for det her lovforslag.
Det kvitterer vi positivt for.
For lovforslaget her er et vigtigt skridt i vores videre fælles indsats for at nedbringe børn og unges forbrug af tobak, nikotin og alkohol.
Jeg vil gerne starte med et meget vigtigt budskab.
Nu sidder der også en masse unge mennesker oppe på tilskuerrækken i dag, og det er ikke, fordi jeg kalder jer for børn, for I er unge mennesker.
Men puffbars er simpelt hen ikke noget for hverken børn eller unge.
De kan let undervurderes.
Det er en opfattelse, jeg synes vi skal have ændret på.
Puffbars indeholder nikotin, ofte i frygtelige mængder, og nikotin er farligt.
Nikotin har skadelig indflydelse på udviklingen af børn og unges hjerner, og som flere ordførere også har påpeget, øger det også risikoen for angst og depression.
Derfor er vi også nu her med lovforslaget i dag klar til at tage nogle nye og mere radikale redskaber i brug, så vi kan sætte ind over for de ulovlige puffbars.
Vi må desværre konstatere, at det i dag er alt for nemt for mindreårige at købe både puffbars, men jo også alkohol og andre tobaks- og nikotinprodukter, til trods for at vi i mange år har haft helt klare aldersgrænser.
Et af de helt centrale elementer i forebyggelsesaftalen er derfor også en styrket kontrol.
Det problem blev igen understreget med den nye §RØG-undersøgelse, som blev offentliggjort for kun 2 uger siden.
Det er sådan rundt regnet 3 i en helt almindelig 9.-klasse.
Det er en statistik, vi skal have gjort op med, og i dag tages et vigtigt skridt i den rigtige retning.
For lovforslaget, vi behandler i dag vil netop styrke indsatsen mod ulovlige produkter og ulovligt salg til mindreårige, og at tro, at vi bare kan løse det her ved at insistere på højere bøder, er jo i virkeligheden at insistere på status quo.
Det kan ikke stå alene at tale om højere bøder.
Der er brug for at sætte meget mere markant ind i forhold til de ulovlige produkter og det ulovlige salg til mindreårige.
Lovforslaget her indeholder jo rigtig mange forskellige elementer og forslag, men tillad mig at lave et par nedslag.
Med lovforslaget bliver det forbudt at indføre og besidde puffbars og andre e-cigaretter, der har højt nikotinindhold eller ulovlige søde smage.
Og det bliver faktisk ikke kun forbudt at indføre og besidde; det bliver også ulovligt at købe, udlevere modtage, fremstille og forarbejde produkterne.
Lad mig understrege, at de her produkter jo allerede er ulovlige at sælge i Danmark.
Alligevel finder de i stor stil vej ind over landegrænserne og bliver solgt – også helt gustent – tæt ved skolerne, ud af gymnastiktasker og fra bagagerum.
Det er fuldstændig uholdbart.
De skal væk.
Derfor skal vi også give myndighederne nogle bedre muligheder for at kunne gribe ind, før produkterne reelt bliver solgt, så produkterne slet ikke når frem til skolegården og til børn og unge.
Vi skal selvfølgelig ikke begynde helt unødigt at kriminalisere børn eller turister, der besøger Danmark, eller stå i vejen for danske virksomheders handel med andre lande.
Det tager vi højde for med lovforslaget her.
Men bagmændene skal ikke have frit spil længere.